### Beslutninger

Forslaget blev på byrådsmødet den 14. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA M

En stille krise i vores hverdag

I [adresse] er der børn, som ikke kommer i skole. Ikke fordi de ikke vil, men fordi de ikke kan. De vågner med angst, med mavepine, med en overvældende følelse af ikke at høre til. For nogle er det begyndelsen på et langt fravær. For andre er det endnu en dag, de ikke kommer afsted.

Og bag dem står forældre, der gør alt, hvad de kan. Ringer til skolen. Prøver igen og igen. Melder sig selv syge. Går ned i tid. Mister job. Mister overskud.

Det her er ikke kun en krise for det enkelte barn. Det er en stille samfundskrise - og vi mærker den allerede i [adresse].

Fakta, vi ikke kan ignorere

- I [adresse] havde børn i specialskoler over 21 % fravær i 2023. Børn i specialklasser og almenområdet har også stigende fravær - helt op til 12-13 %.

- Ifølge kommunens egen analyse har børn, hvis forældre modtager tabt arbejdsfortjeneste, i gennemsnit 31 dages fravær årligt.

- Nationale undersøgelser viser, at op mod 20 % af skoleelever oplever betydende mistrivsel, og at flere end 1 ud af 10 kæmper med længerevarende skolefravær.

- Mistrivsel, utryghed og lange ventetider på støtteforanstaltninger forværrer problemet og skubber familier ud af både skole og arbejdsmarked.

[adresse] har, hvad der skal til

Vi har stærke fagpersoner, familiecentre, PPR, skoler med erfaring, mentorer, fritidstilbud og aktive civilsamfundsaktører. Vi har forskningsmiljøer, sundhedsteams og ungeindsatser. Det hele findes allerede i [adresse]. Vi skal bare bruge det bedre - sammen - og tidligere.

Derfor foreslår vi en ny tværgående model for tidlig indsats mod skolevægring - med afsæt i [adresse] egne ressourcer.

Forslag til handling - skabt af det vi har:

1. Taskforce Fravær - en ny måde at samarbejde på Et fast tværfagligt team - med medarbejdere fra PPR, familiecenter, skole og socialområde - skal rykke ud, når fraværet stiger. Taskforcen skal:

- reagere hurtigt, inden krisen sætter sig fast

- koordinere mellem skole, hjem og støtteinstanser

- sikre én plan - og én kontaktperson - for familien

- tilbyde "mellemløsninger" tæt på hjemmet

2. Skolefællesskaber Light - små lokale tryghedszoner

Små dagtilbud i fx kulturhuse, biblioteker, fritidsklubber og naturbaserede læringssteder. Her kan børn i begyndende skolevægring:

- møde op i trygge rammer

- få ro og struktur, uden at føle sig "sat udenfor"

- have kontakt til lærere og pædagoger

- langsomt finde vejen tilbage til skolen

3. Forældrestøtte i praksis

En familieguide-ordning, hvor forældre får:

- én kontaktperson, der guider i systemet

- adgang til rådgivning og netværk

- mulighed for at møde andre i samme situation

4. Kreativ brug af fritid, kultur og civilsamfund

- brug fritidsjobindsatsen til at fastholde unge med skolefravær

- lav "morgentræf" i fritidsklubber for børn, der ikke kommer i skole

- koble kulturskolen og idrætsforeninger tættere på trivselsindsatsen

- inddrag unge mentorer med egne erfaringer

5. Læringsrum og trivselstal - ét samlet overblik

En årlig Trivsels- og Fraværsrapport for [adresse] med:

- data om fravær og støtte

- cases og stemmer fra familier og fagfolk

- anbefalinger til handling

Pilotprojekter med lokal forankring:

Tre pilotprojekter i 2025-2026 i forskellige bydele:

- ét i et udsat boligområde

- ét i et område med høj andel af diagnoser

- ét i et velstillet kvarter med skjult mistrivsel

Finansiering og gevinst:

Vi foreslår at afsætte 6 mio. kr. over to år. Midlerne kan findes ved at:

- reducere tabt arbejdsfortjeneste

- forhindre behov for anbringelser

- mindske lærertimer brugt på krisesituationer

- indgå fonds- og partnerskaber

Indstilling til Byrådet:

- Oprettelse af en taskforce for skolefravær

- Igangsætning af tre pilotprojekter i 2025-2026

- Udvikling af skolefællesskaber light

- Etablering af familieguide og forældrestøtte

- Offentliggørelse af en årlig Trivsels- og Yan Schultz

[adresse] kan gå foran. Ikke med noget nyt, men med det vi har - tættere, tidligere, tydeligere. Vi skylder det børnene. Og vi skylder det deres forældre.

Med venlig hilsen,

Michelle Lauritsen

Byrådsmedlem, Moderaterne i [adresse]